OBH 9309/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter

Az eljárás megindítása:
A panaszos szóbeli kifogással élt az Országgyűlési Biztos Hivatalánál, amelyben azt sérelmezte, hogy a Díjbeszedő Rt. 1997 augusztusa óta több alkalommal olyan számlát állított ki a részére, amelyekben hideg-, melegvíz és csatorna díjat is feltüntetett, holott azok a társasház közös költségének részét képezik. Kifogásolta továbbá, hogy az említett időpontot követően a társaság többszörösen antennadíjat fizetetett vele.
A jogállamiságból eredő jogbiztonság sérelmének gyanúja miatt a Díjbeszedő Rt. vezérigazgatójától felvilágosítást kértem.

Az ügy jogszabályi háttere:
- 1959. évi IV. tv.
- 1949. évi XX. tv. 2. § (1) bekezdése

A megállapított tényállás:
A Díjbeszedő Rt. csak 1997 júliusáig számlázta  a panaszos részére az említett közüzemi szolgáltatások díjait, mert a Fővárosi Vízművek Rt. hozzájárult, hogy az ún. mellékmérőkön megjelenő vízfogyasztást a tulajdonosok a közös költség részeként egyenlítsék ki, így a nyilvántartásukról az érintett ingatlanok mérőit törölték. Tehát a panaszos számláiban 1997 augusztusától a kifogásolt díjak nem jelentek meg.
A társaság nyilvántartása szerint a panaszosnak kábeltelevízió díj hátraléka nincs és kettős számlázás sem történt.

A vizsgálat megállapításai:
A Díjbeszedő Rt. eljárásával alkotmányos jogsérelmet nem okozott, mert a panaszt kivizsgálta, és a kifogásolt módon nem számlázott. Ezért a beadványt az állampolgári jogok országgyűlési biztosáról szóló 1993. évi LIX. tv. 19. § (2) bekezdése alapján - mint alaptalant - elutasítom.
Az 1993. évi LIX. tv. 19. § (1) bekezdése alapján a panaszost e jelentés egy példányának megküldésével értesítem.

Budapest, 1998. 05. 25.

Dr. Polt Péter